ฮั่งเส็งปิดเช้าบวก 45.13 จุด รับข่าวตลาดจีนมีเสถียรภาพมากขึ้น
ฮั่งเส็งปิดเช้าบวก 45.13 จุด รับข่าวตลาดจีนมีเสถียรภาพมากขึ้น
7 ก.ย. 2558

ดัชนีฮั่งเส็งตลาดหุ้นฮ่องกงปิดตลาดเช้าปรับตัวเพิ่มขึ้น โดยดัชนีฮั่งเส็งเพิ่มขึ้น 45.13 จุด หรือ 0.22% ปิดภาคเช้าที่ 20,885.74 จุด หลังจากที่คณะกรรมการกำกับหลักทรัพย์และตลาดหลักทรัพย์ของจีน (CSRC) ระบุว่า ตลาดหุ้นจีนมีเสถียรภาพอย่างค่อยเป็นค่อยไป โดยจะเห็นได้จากราคาหุ้นที่อยู่ในระดับเหมาะสม หลังจากร่วงลงอย่างหนักนับตั้งแต่กลางเดือนมิ.ย.
ทั้งนี้ CSRC ระบุว่า สภาพคล่องในตลาดมีอยู่ค่อนข้างมาก เนื่องจากบรรดากองทุนรวม กองทุนสวัสดิการสังคม บริษัทประกัน และนักลงทุนสถาบันอื่นๆมีเงินทุนอยู่ในมือจำนวนมาก
นอกจากนี้ CSRC ยังมีแผนที่จะเดินหน้าการปฏิรูป ปรับปรุงกรอบการทำงานด้านกฎหมาย และยกระดับการกำกับดูแลตลาด โดยอาจจะใช้กลไกต่างๆ เช่น ระบบ circuit breaker สำหรับดัชนีหุ้น เพื่อป้องกันไม่ให้เกิดความผันผวนอย่างผิดปกติ
               